पांगी अन्तर सुआ त्योहार मनांते। जेन्ही अन्तर फुल्याट, दखेण, उनौणि, मिन्धलयाट, पारवाट, त जुकारु खास त्योहार असे। पर एन्हि अन्तर जुकारु त्योहार बड़े धुमधाम जुओई मनान्ते। ए त्योहार चज्गि केआं पता जे अंवास एन्तु तिएस केआं शुरु भुन्ता त अंवास केआं पता जे पुर्नि एन्ता तिएस मुखि घेन्ता। चज्गि केआं पति अंवासे जे सिल्ह बोते। तिएस सल्ही कालैऊ खास भुन्तु। हर गी अन्तर खाणे-पीणे खरि-खरि चीजे बणान्ते त कुई-चिड़ि जे तेसे ‌‍बंट रखते। तिएस भ्यागे पुजाई अन्तर अपु सोब पितर याद कते त तन्के नोऊ बुठ भियाड़े गी जे आहार देन्ते। जेस अन्तर मण्ने, घी त चीणा भुन्ति। सल्हे ब्यादी बह्ल्लु केआं पहला बलराजाई पुजा कते। स्याणे मेहणु के बोलणे हेसाब जुओई, बड़े पहले पंगेई त लोहुऐ जगाई अन्तर राजा बलिराजे राज चलताथ। जसे राज अन्तर एस जगाई अन्तर खाणे-पीणे, ढाडुड़, गौरु, दुधे, घिउए कोई बि कमि ना भुन्तीथ। तउं त, सल्ही ब्यादी हर कोठि किनियेल बलराजा टगांते त तसे अगर घीउ, मण्ने, उन्ने, मले(सतु) टोओट, पाणी लोठ त फियुड़ छते।